**KISKŐRÖS VÁROS ÖNKORMÁNYZATA KÉPVISELŐ-TESTÜLETÉNEK**

**a szociális ellátásokról szóló 7/2015. (II.26.) önkormányzati rendelet módosításának általános indokolása:**

Kiskőrös Város Képviselő-testülete a szociális rászorultságtól függő pénzbeli és természetben nyújtott szociális ellátásokat és a szociális szolgáltatásokat a szociális ellátásokról szóló 7/2015. (II.26.) önkormányzati rendeletében (a továbbiakban: Szr.) szabályozta.

A szociális igazgatásról és szociális ellátásokról szóló 1993.évi III. törvény ( a továbbiakban: Szt.) 92. § (2) bekezdés a) pontja alapján az Szr-ben kerültek szabályozásra az önkormányzat által biztosított személyes gondoskodás formái.

Kiskőrös Város Önkormányzata az Szt.-ben meghatározott kötelező szociális alapszolgáltatási feladatainak ellátására többek között a Szeretetházi Baptista Gyülekezet Kiskőrössel kötött ellátási szerződést.

A Szeretetházi Baptista Gyülekezet Kiskőrös neve Sorsfordító Szolgáltató Központra változott, ezért szükséges az Szr. 8. § (2) bekezdését ennek megfelelően módosítani.

Kiskőrös Város Önkormányzata az ápolást-gondozást nyújtó intézményi ellátást, idősek otthoni ellátást a fenntartásban működő Egészségügyi, Gyermekjóléti és Szociális Intézmény szervezeti keretein belül biztosítja. A Bács-Kiskun Megyei Kormányhivatal Gyámügyi és Igazságügyi Főosztálya Szociális és Gyámügyi Osztály a BK/ SZGYO/00919-6/2018. számú, az Egészségügyi, Gyermekjóléti és Szociális Intézménynél lefolytatott helyszíni ellenőrzésről készült jegyzőkönyvben azzal a javaslattal élt, hogy az Szr. kerüljön kiegészítésre a tekintetben, hogy a személyes gondoskodás keretébe tartozó ápolást, gondozást nyújtó intézményi szolgáltatásokat az önkormányzat a saját fenntartásában működtetett Egészségügyi, Gyermekjóléti és Szociális Intézmény keretein belül biztosítja. Ezzel a kiegészítéssel a kérelem benyújtásával kapcsolatosan az Szr. 8. § (3) bekezdésében rögzített eljárási rend megfelelő tartalommal töltődik fel.

A jogosultságok elbírálásakor az Szr. szabályai szerint az igénylő vagyoni helyzete is vizsgálatra kerül, amihez az igénylőnek vagyonnyilatkozatot kell tenni. Változott a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet vagyonnyilatkozat formanyomtatványára vonatkozó rendelkezései, ezért ennek megfelelően módosítani kell az Szr-t is.

A Képviselő-testület 2017. évben úgy döntött, hogy szociális célú tűzifa támogatást is nyújt az arra rászorulóknak. Az Szr. 6/A.§ (4) bekezdése szerint egy naptári éven beül háztartásonként legfeljebb 1 m3 szociális célú tűzifa támogatás nyújtható. A szociálisan rászorulók igényeinek még teljesebb körű kielégítése érdekében a szociális célú tűzifa támogatás mértéke évi legfeljebb 2 m3-re emelkedne.

Az Szr. a jogszabályi változásoknak megfelelően aktualizált új melléklettel egészül ki.

A rendelet-tervezet előkészítése során figyelembe vettük a jogalkotásról szóló 2010. évi CXXX. törvény 3. §-át, mely szerint:

„Az azonos vagy hasonló életviszonyokat azonos vagy hasonló módon, szabályozási szintenként lehetőleg ugyanabban a jogszabályban kell szabályozni. A szabályozás nem lehet indokolatlanul párhuzamos vagy többszintű. A jogszabályban nem ismételhető meg az Alaptörvény vagy olyan jogszabály rendelkezése, amellyel a jogszabály az Alaptörvény alapján nem lehet ellentétes.”

**A rendelet-tervezet részletes indokolása:**

Az 1. §-hoz

A rendelet-tervezet 1.§-a a szociális ellátásokról szóló 7/2015. (II.26.) önkormányzati rendelet 5. § (8) bekezdés b) pontja helyébe lépő rendelkezést tartalmaz települési támogatásra való jogosultság elbírálásához csatolandó vagyonnyilatkozatra vonatkozóan.

A 2. §-hoz

A rendelet-tervezetet a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet ( a továbbiakban: Kormányrendelet) változása miatt szükséges módosítani a vagyonnyilatkozat formanyomtatvány pontos elérhetőségének meghatározása érdekében.

A 3. §-hoz

A szociális célú tűzifa évi mértékének emelése, valamint a Kormányrendelet módosítása miatti változás került rögzítésre ebben a szakaszban.

A 4. §-hoz

A Szeretetházi Baptista Gyülekezet Kiskőrös nevének Sorsfordító Szolgáltató Központra történő változása miatt történt az Szr. 8.§ (2) bekezdés b) pontjának módosítása.

A 5. §-hoz

Az Szr. kiegészül azzal, hogy az ápolást, gondozást nyújtó intézményi (idősek otthona) ellátást Kiskőrös Város Önkormányzata a fenntartásban működő Egészségügyi, Gyermekjóléti és Szociális Intézmény szervezeti keretein belül biztosítja.

A 6. §-hoz

Az Szr. mellékletét a felettes szintű jogszabályok miatt módosítani kell, de a melléklet tagolása nem teszi lehetővé a pontos hivatkozást, ezért a teljes mellékletet a jogszabályszerkesztésről szóló 61/2009. (XII.14.) IRM. rendelet 133. § (3) bekezdése alapján újra kell szabályozni.

A 7. §-hoz

Hatályba léptető rendelkezéseket tartalmaz ez a szakasz.